
<פרוטוקול מס' 989>
 מישיבת ועדת הכספים 
 יום רביעי, ח' בשבט התשע"ב (1 בפברואר 2012), שעה 11:00
<סדר היום:>
<צו הפיקוח על מצרכים ושירותים (בתי קירור)(ביטול), התשע"א-2010>
נכחו:

<חברי הוועדה:> 
משה גפני – היו"ר

זבולון אורלב

<מוזמנים:> 
	סיגל מרד-אברג'יל
	–
	עו"ד, משרד התעשייה, המסחר והתעסוקה


<ייעוץ משפטי:>
שגית אפיק
<מנהל הוועדה:>
טמיר כהן
<קצרנית פרלמנטרית:>
יפה קרינצה
<צו הפיקוח על מצרכים ושירותים (בתי קירור)(ביטול), התשע"א-2010>
<היו"ר משה גפני:>
אנחנו  עוברים לצו האחרון שיש בסדר היום. צו הפיקוח על מוצרים ושירותים (בתי קירור), התשע"ב-2012. מי מציג את זה, בבקשה?

<סיגל מרד-אברג'יל:>
אנחנו מדברים על ביטול של צו ארכאי. הביטול הזה נעשה במסגרת ביטול של דברי חקיקה שונים שיצאו מכוח הכרזה על מצב חירום במדינת ישראל. מאחר שהצו כלל סעיף של אגרות, נדרש אישור של הוועדה. 

<היו"ר משה גפני:>
ולמה לבטל את זה?

<סיגל מרד-אברג'יל:>
לא גובים את האגרות, זה צו שלא נדרש. אנחנו מדברים על מצב מתמשך במשך לפחות 20 שנה. 

<זבולון אורלב:>
מה קיים היום?

<סיגל מרד-אברג'יל:>
מבחינת בתי קירור, כל הנושא כבר לא מוסדר דרך משרד התעשייה והמסחר אלא במסגרת משרד הבריאות. 

<זבולון אורלב:>
לפי האות הכתובה היו צריכים לגבות אגרות מבתי קירור?

<סיגל מרד-אברג'יל:>
נכון. זה היה הסדר ישן, כשפעם לא היו מקררים לכל עסק היו צריכים להביא את מוצרי המזון לבית קירור ובבית הקירור גבו תשלום על עצם מתן השירותים. ואנחנו, משרד התעשייה ומסחר – אני מניחה - גבה אגרות. 

<זבולון אורלב:>
כמה זמן אתם לא גובים?

<סיגל מרד-אברג'יל:>
אף אחד במשרד כבר לא זוכר מתי - - - 

<היו"ר משה גפני:>
זה צו משנת 1957. 

<זבולון אורלב:>
פתאום גיליתם שיש צו שמחייב אתכם לגבות אגרות?

<סיגל מרד-אברג'יל:>
במסגרת הטיפול בדברי חקיקה שונים שיצאו מכוח הכרזת מצב חירום במדינה והפעילות המסיבית שנעשית בממשלה, גם הצו הזה צף וצריך לבטל. 

<זבולון אורלב:>
אני רוצה להבין שוב, ברחל בתך הקטנה. אתם אומרים: אנחנו לא גובים את האגרה הזאת כבר עשרות שנים, כי כל השיטה השתנתה ולכן אנחנו רוצים לתת לגיטימציה למצב הזה, שאנחנו לא צריכים לגבות. 

<סיגל מרד-אברג'יל:>
נכון. 

<זבולון אורלב:>
הבנתי. 

<היו"ר משה גפני:>
מי בעד אישור הצו? מי נגד?

הצבעה

בעד –  פה אחד

נגד – אין

הצו אושר. 

<היו"ר משה גפני:>
תודה, הצו אושר פה אחד. אני נועל את הישיבה. 

<הישיבה ננעלה בשעה 11:03.>
	
	
	


